Epgaar op wildsplaas beroofArgieffoto bloot ter illustrasie. (Foto: SAPD/Facebook) Die eienaar van ’n wildsplaas naby Addo in die Oos-Kaap en sy vrou is Sondagaand deur minstens vyf mans oorval en beroof. Volgens AO Majola Nkohli, polisiewoordvoerder, was die man en vrou omstreeks 21:15 buite die huis doenig toe die vermeende rowers op hulle toegesak en die man aangerand het. Die egpaar se name en die aard van die man se beserings is nie bekendgemaak nie. “Die egpaar is by hul huis ingedwing, waar die verdagtes skootrekenaars, selfone en juweliersware gesteel en van die toneel gevlug het,” het Nkohli gesê. Die Addo-polisie ondersoek nou ’n saak van sakeroof. Die verdagtes is steeds soek en die polisie versoek mense met inligting oor die voorval om dit by hul naaste polisiestasie of by Stop Misdaad by 08600 10111 aan te meld.